Τα ντολμαδάκια με κιμά της κυρίας Κούλας
Μικρά και καλοφτιαγμένα ντολμαδάκια που ταιριάζουν πολύ με φρέσκο ανθόγαλα. Μπορούμε να ετοιμάσουμε μεγαλύτερη δόση και κάποια να τα φυλάξουμε στην κατάψυξη, πριν τα μαγειρέψουμε όπως είναι τυλιγμένα, ωμά.
80 αμπελόφυλλα, φρέσκα ή από βάζο, και μερικά ακόμα για τον πάτο της κατσαρόλας , 1 κιλό κιμάς ανάμεικτος, μοσχαρίσιος και χοιρινός (50-50%) , 1 κρεμμύδι ξερό, ψιλοκομμένο , 2 φρέσκα κρεμμυδάκια, ψιλοκομμένα , 1 μάτσο μαϊντανός, ψιλοκομμένος , 1 μάτσο άνηθος, ψιλοκομμένος , 1 καρότο, τριμμένο, 1 κολοκύθι, τριμμένο , 1 μελιτζάνα, ψιλοκομμένη , 1 πιπεριά, ψιλοκομμένη , 1 πατάτα, τριμμένη , 2 καρδιές αγκινάρας, ραντισμένες με χυμό λεμονιού για να μη μαυρίσουν , 1 κιλό ντομάτες, τριμμένες , 2 φλιτζ. τσαγιού ρύζι νυχάκι , 1 κουτ. σούπας κύμινο , 400 ml ελαιόλαδο , αλάτι, 1 κουτ. γλυκού πιπέρι
Για να φτιάξουμε τα ντολμαδάκια με κιμά, ξεκινάμε βάζοντας το μισό λάδι να ζεσταθεί σε μια κατσαρόλα και σοτάρουμε σε μέτρια φωτιά τον κιμά με τα κρεμμύδια, μέχρι να τραβήξουν τα υγρά τους, για περίπου 10 λεπτά. Στη συνέχεια προσθέτουμε όλα τα υπόλοιπα λαχανικά εκτός από την ντομάτα και συνεχίζουμε το σοτάρισμα για άλλα 10 λεπτά.Ρίχνουμε και την ντομάτα στο τηγάνι κι αφήνουμε 10 λεπτά ακόμα, να τραβήξει κι αυτή τα υγρά της. Κατεβάζουμε από τη φωτιά και προσθέτουμε το ρύζι, αλατοπίπερο, τα μυρωδικά και τα μπαχαρικά κι ανακατεύουμε καλά τη γέμιση.Σε μια επίπεδη επιφάνεια απλώνουμε ένα ένα τα αμπελόφυλλα και βάζουμε στο κέντρο τους 1-2 κουτ. γλυκού από τη γέμιση.Διπλώνουμε την κορυφή και τις δύο άκρες του φύλλου σε φάκελο και τυλίγουμε σε ρολάκι. Επειδή το ρύζι με το μαγείρεμα θα φουσκώσει, προσέχουμε να μην τυλίξουμε πάρα πολύ σφιχτά το ντολμαδάκι. Συνεχίζουμε τη διαδικασία μέχρι να τελειώσουν τα φύλλα και η γέμιση. Σε μια μεγάλη και ρηχή κατσαρόλα στρώνουμε μερικά αμπελόφυλλα – τα σκισμένα ή τα πιο μεγάλα και μεστά– σε 2 στρώσεις, ώστε να καλύψουν καλά τον πυθμένα. Τακτοποιούμε όμορφα τα ντολμαδάκια στην κατσαρόλα, το ένα δίπλα στο άλλο και μετά σε στρώσεις.Σκεπάζουμε τα ντολμαδάκια με ένα πιάτο, βάζουμε την κατσαρόλα σε δυνατή φωτιά και προσθέτουμε το υπόλοιπο ελαιόλαδο και 1 κρασοπότηρο νερό. Μόλις πάρουν βράση, χαμηλώνουμε το μάτι και σιγοβράζουμε για 20 λεπτά σε πάρα πολύ χαμηλή φωτιά, ίσα ίσα να κοχλάζει ελαφρά.
Ανάμεικτος κιμάς,Λαχανικά,Ρύζι